b'\n_START_ARTICLE_\nEhra-Lessien (testbane)\n_START_PARAGRAPH_\nEhra-Lessien (testbane) er Volkswagen-konsernets egen testbane i Ehra-Lessien i den tyske delstaten Niedersachsen. Anlegget ble f\xc3\xb8rt opp under den kalde krigen, i n\xc3\xa6rheten av grensen til DDR/\xc3\x98st-Tyskland. Den gang l\xc3\xa5 det i en flyforbudssone, og dermed kunne Volkswagen lettere unng\xc3\xa5 spionasje p\xc3\xa5 prototyper og spesielle forskningsprosjekter p\xc3\xa5 banen.\n_START_SECTION_\nDagens bruk\n_START_PARAGRAPH_\nAlle bilmerker i konsernet blir testet p\xc3\xa5 denne banen, og inkluderer Volkswagen, Audi, Lamborghini, Bentley, Bugatti, SEAT, Skoda og Porsche. Det hender ogs\xc3\xa5 at banen leies ut, blant annet til McLaren.\n_START_SECTION_\nUtforming\n_START_PARAGRAPH_\nI tillegg til at omr\xc3\xa5det l\xc3\xa5 i en flyforbudssone, er det godt sikret med gjerder og sikkerhetsinstallasjoner. B\xc3\xa5de for \xc3\xa5 sikre forretningshemmeligheter, men ogs\xc3\xa5 for \xc3\xa5 unng\xc3\xa5 at uvedkommende skal forville seg inn p\xc3\xa5 banen. _NEWLINE_Testbanen har flere ulike testanlegg, men det mest kjente og det de fleste forbinder med banen, er de to doserte svingene p\xc3\xa5 hver sin ende av den lange rette strekningen p\xc3\xa5 9 kilometer. Selv om strekningen er helt rett, nytter det ikke \xc3\xa5 st\xc3\xa5 p\xc3\xa5 den ene enden av og se over til den andre siden. Grunnen er rett og slett jordens helning.\n_START_SECTION_\nMeritter\n_START_PARAGRAPH_\nBlant meritter trekkes s\xc3\xa6rlig to verdensrekorder frem. For det f\xc3\xb8rste verdens raskeste serieproduserte bil, Bugatti Veyron. I juli 2010 satte den verdensrekord med en gjennomsnittsfart p\xc3\xa5 431,072 km/t.\n_START_SECTION_\nPublisitet\n_START_PARAGRAPH_\nTo programmer har s\xc3\xa6rlig gitt publisitet til banen. F\xc3\xb8rst og fremst BBCs Top Gear, der programvert James May, alias captain Slow, presterer \xc3\xa5 presse en Bugatti Veyron over 400 km/t. Samme bane og bil er med i en episode av National Geographic Channels Man-Made._NEWLINE_Banen har ogs\xc3\xa5 hatt ulykker og negativ publisitet. I 2009 d\xc3\xb8de en brasiliansk testsj\xc3\xa5f\xc3\xb8r i en kollisjon med en annen testsj\xc3\xa5f\xc3\xb8r som ble hard skadet.'